**Schéma minimálnej pomoci na opatrenie 1.7 Využívanie poradenských služieb (opatrenie 5.3.1.7 Programu rozvoja vidieka SR 2007 – 2013)**

Číslo schémy: DM-9/2010

Schéma minimálnej pomoci na opatrenie 1.7 Využívanie poradenských služieb (ďalej len „schéma“) je vypracovaná v súlade s opatrením 5.3.1.7 Programu rozvoja vidieka SR 2007 – 2013 (ďalej len „PRV“), ktorý je v súlade s nariadením Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPF RV) (Ú. v. L 277, 21. 10. 2005), nariadením Komisie (ES) č. 1974/2006 z 15. decembra 2006, ktorým sa ustanovujú podrobné pravidlá vykonávania nariadenia Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (Ú. v. L 368, 23. 12. 2006) a platnými pravidlami ES upravujúcimi poskytovanie minimálnej pomoci, t. j. s nariadením Komisie (ES) č. 1998/2006 z 15. decembra 2006 o uplatňovaní článkov 87 a 88 na pomoc *de minimis* (Ú. v. EÚ L 379/5, 28. 12. 2006).

#### **Preambula**

Predmetom schémy je poskytovanie minimálnej pomoci (ďalej len „pomoc“) v sektore lesného hospodárstva v rámci opatrenia 1.7 Využívanie poradenských služieb.

#### **Právny základ**

Právnym základom pre poskytovanie pomoci sú:

1. Zákon č. 231/1999 Z. z. o štátnej pomoci v znení neskorších predpisov (ďalej len „zákon o štátnej pomoci“).
2. Nariadenie Komisie (ES) č. 1998/2006 z 15. decembra 2006 o uplatňovaní článkov 87 a 88 na pomoc de minimis (ďalej len „nariadenie Komisie (ES) č. 1998/2006“), (Ú. v. EÚ L 379, 28. 12. 2006.
3. Nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV), (ďalej len „nariadenie Rady (ES) č. 1698/2005“) (Ú. v. EÚ L 277, 21. 10. 2005).
4. Nariadenie Komisie (ES) č. 1974/2006 z 15. decembra 2006, ktorým sa ustanovujú podrobné pravidlá vykonávania nariadenia Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV), (ďalej len „nariadenie Komisie (ES) č. 1974/2006“) (Ú. v. EÚ L 368, 23. 12. 2006).
5. Nariadenie Komisie č. 1975/2006 zo 7. decembra 2006, ktorým sa stanovujú podrobné pravidlá uplatňovania nariadenia (ES) č. 1698/2005, pokiaľ ide o realizáciu kontrolných postupov a krížového plnenia pri opatreniach na podporu rozvoja vidieka (ďalej len „nariadenie Komisie (ES) č. 1975/2006“) (Ú. v. EÚ L 368, 23. 12. 2006).
6. Zákon č. 528/2008 Z. z. o pomoci a podpore poskytovanej z fondov Európskej únie v znení neskorších predpisov, v znení zákona č. 57/2010 Z. z. (ďalej len „zákon č. 528/2008 Z. z.“).
7. Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

#### **Cieľ pomoci**

Umožniť lesným podnikom zlepšiť riadenie svojich podnikov v environmentálnom zmysle slova.

#### **Poskytovateľ pomoci**

Poskytovateľ minimálnej pomoci:

Ministerstvo pôdohospodárstva

Ministerstvo pôdohospodárstva, životného prostredia a regionálneho rozvoja SR

(ďalej len „ministerstvo“)

Dobrovičova 12

Bratislava 812 66

Slovenská republika

Tel.: + 421 2 592 66 111

Internetová stránka: <http://www.land.gov.sk>, Dotácie

Pôsobnosť ministerstva je ustanovená zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

Vykonávateľ schémy:

Pôdohospodárska platobná agentúra (ďalej len „PPA“)

Dobrovičova 12

Bratislava 815 26

Slovenská republika

Tel : + 421 2 59 266 111

Internetová stránka**:** <http://www.apa.sk>, Štátna pomoc

PPA je rozpočtovou organizáciou ministerstva, ktorá vznikla 1. decembra 2003 na základe zákona č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov. Zabezpečuje administráciu podporných mechanizmov v sektore pôdohospodárstva.

#### **Konečný prijímateľ (oprávnený žiadateľ)**

Fyzické a právnické osoby pôsobiace v lesnom hospodárstve.

Oprávneným prijímateľom nie je podnik, ktorý je podnikom v ťažkostiach v zmysle článku 2.1 Usmernenia Spoločenstva o štátnej pomoci na záchranu a reštrukturalizáciu firiem v ťažkostiach (Ú. V. C 244 z 1. 10. 2004, str. 2).

Neoprávneným prijímateľom minimálnej pomoci je podnik, ktorý žiada o:

1. pomoc na činnosti súvisiace s vývozom do tretích krajín alebo členských štátov, konkrétne pomoc priamo súvisiacu s vyvážanými množstvami, na zriadenie a prevádzkovanie distribučnej siete alebo na iné bežné výdavky súvisiace s vývoznou činnosťou,
2. pomoc, ktorá je podmienená uprednostňovaním používania domácich tovarov pred dovezenými.

#### **Oprávnené výdavky**

výdavky na poradenstvo, vypracovanie odborných posudkov a pod., ktoré sú spojené s poskytnutím poradenskej služby a sú v súlade s cieľmi opatrenia.

**G.** **Neoprávnené výdavky**

* 1. výdavky vynaložené pred 1. januárom 2007 (výdavky, dodacie listy a preberacie protokoly pred 1. januárom 2007);
  2. výdavky na poradenskú službu, ktorej zameranie nie je v súlade s cieľmi tohto opatrenia;
  3. výdavky na poradenskú službu, na ktorú nemá žiadateľom vybraný poradenský subjekt certifikáciu;
  4. výdavky na poradenskú službu, ktorá je súčasťou predaja určitého tovaru (napr. pri predaji umelých hnojív, prípravkov na ochranu rastlín a pod.);
  5. výdavky na zabezpečenie činnosti odborného lesného hospodára a odbornej správy lesov v zmysle zákona č. 326/2005 Z. z. o lesoch;
  6. daň z pridanej hodnoty okrem prípadov uvedených v bode 3a) článku 71 nariadenia Rady (ES) č. 1698/2005, t. j. s výnimkou nenávratnej DPH, ak ju znáša zdaniteľná osoba;
  7. výdavky, ktoré sa týkajú poradenských služieb, pričom však predstavujú stálu alebo pravidelnú činnosť, resp. súvisia s prevádzkovými výdavkami podniku, ako sú bežné služby daňového poradenstva, pravidelné právne služby alebo propagácia;
  8. výdavky uhradené v hotovosti.

**H. Forma pomoci**

Pomoc sa môže poskytnúť jednorázovo formou nenávratného finančného príspevku v zmysle opatrenia 1.7 Využívanie poradenských služieb.

#### **I. Výška a intenzita pomoci**

Maximálna výška pomoci z celkových oprávnených výdavkov:

**– 80 %** (60 % EÚ a 20 % SR) pre oblasti cieľa Konvergencia, maximálne však **1 500 EUR,** pričom minimálne 20 % predstavujú vlastné zdroje.

– **80 %** (40 % EÚ a 40 % SR) pre Ostatné oblasti, maximálne však **1 500 EUR,** pričom minimálne 20 % predstavujú vlastné zdroje.

Poradenskú službu bude môcť konečný prijímateľ využiť maximálne raz za dva roky.

Celková výška minimálnej pomoci jednému prijímateľovi nesmie presiahnuť 200 000 EUR v priebehu akéhokoľvek obdobia troch fiškálnych rokov.

###### J. Podmienky poskytnutia pomoci

Oprávnenosť projektov na financovanie z PRV je podmienená splnením všetkých nasledovných kritérií spôsobilosti stanovených pre toto opatrenie:

1. Žiadateľ musí deklarovať, že pre každý vybraný projekt sa použije iba jeden zdroj financovania z EÚ alebo z národných zdrojov. Preukazuje sa formou čestného vyhlásenia.
2. Poradenská služba sa musí týkať lesného podniku na území Slovenska.
3. Poradenskú službu musí realizovať poradca, ktorý má na poskytovanie príslušnej poradenskej služby certifikáciu od Agroinštitútu Nitra. Ak je súkromný poskytovateľ poradenskej služby právnickou osobou, poradenská služba musí byť poskytnutá tým zamestnancom subjektu, ktorý má na danú oblasť poradenstva certifikáciu. Preukazuje sa pri ŽoNFP.
4. Poradenská služba musí byť zameraná na konkrétny podnik žiadateľa, t. j. musí mať formu individuálneho poradenstva vrátane terénneho poradenstva, ktoré musí predstavovať aspoň 50 % danej formy poradenstva. Preukazuje sa pri ŽoNFP.
5. Výstupom poradenstva musí byť zápis. Štruktúra, obsah a postup archivácie zápisu je uvedený v Príručke, v Prílohe č. 2 Zápis z realizovanej poradenskej služby. Preukazuje sa pri ŽoP.
6. Všetky výdavky musí žiadateľ doložiť faktúrou/faktúrami, ktoré zaplatil za poradenstvo – preukazuje pri ŽoP. Vo faktúrach musia byť uvedené jednotlivé oblasti, v ktorých bolo poskytnuté poradenstvo. Výdavky budú uhradené až po predložení faktúr týkajúcich sa:

1. Výdavkov spojených s realizáciou poradenskej služby v súlade s cieľmi opatrenia.

2. Výdavkov súvisiacich s konkrétnym riešením otázok v lesnom podniku súvisiace napr. s:

* využitím verejnoprospešných funkcií lesa pre verejnosť;
* diverzifikáciou nepoľnohospodárskej činnosti (lesoturistika, doplnková výroba);
* obnoviteľnými zdrojmi energie – biomasa;
* podporou prvotného spracovania lesných produktov;
* princípom ekonomiky lesného podniku.

Žiadateľ predkladá čestné vyhlásenie o celkovej minimálnej pomoci prijatej počas predchádzajúcich dvoch fiškálnych rokov a počas prebiehajúceho fiškálneho roku.

###### K. Kumulácia pomoci

Minimálna pomoc sa môže poskytnúť len vtedy, ak je preukázané, že táto pomoc a pomoc, ktorú konečný prijímateľ (oprávnený žiadateľ) dostal v prebiehajúcom fiškálnom roku spolu s doteraz poskytnutou minimálnou pomocou počas dvoch predchádzajúcich fiškálnych rokov neprekročí maximálnu výšku pomoci stanovenú v bode I. „Výška a intenzita pomoci“ tejto schémy.

Kumulácia minimálnej pomoci je vždy viazaná na konkrétneho konečného prijímateľa (oprávneného žiadateľa) pomoci.

Minimálna pomoc sa nesmie kumulovať so štátnou pomocou v prípade rovnakých oprávnených výdavkov, ak výsledkom tejto kumulácie je intenzita pomoci presahujúca pomoc stanovenú za špecifických okolností každého prípadu nariadením o skupinových výnimkách alebo rozhodnutím Európskej komisie.

###### L. Mechanizmus poskytovania pomoci

1. PPA zverejní Výzvu na predkladanie ŽoNFP z PRV (ďalej len „Výzva“) na dané opatrenie na internetových stránkach <http://land.gov.sk> alebo <http://www.apa.sk>. Výzva bude otvorená.
2. Pri otvorenej Výzve prijíma PPA ŽoNFP priebežne počas celého roka, pričom ich priebežne vyhodnocuje a kontrahuje. V prípade otvorenej Výzvy sa v rámci príslušných opatrení začína výberové kolo pre príjem ŽoNFP termínom uvedeným vo Výzve a končí termínom uvedeným v oznámení o ukončení prijímania ŽoNFP. PPA ukončí (dočasne alebo trvale) predkladanie ŽoNFP na návrh MP SR, pričom oznámenie o ukončení zverejní najmenej 5 pracovných dní pred termínom ukončenia prijímania ŽoNFP.
3. V prípade, že suma ŽoNFP presahuje finančnú alokáciu určenú MP SR, PPA kontrahuje podľa poradia v akom boli ŽoNFP prijaté, ak MP SR neurčí inak. V prípade, ak suma ŽoP presiahne disponibilnú alokáciu, PPA uhrádza ŽoP podľa poradia v akom boli podané, t. j. uhradí ŽoP rovnajúce sa (alebo menšie ako) dostupnej finančnej alokácii, ktoré boli podané prvé v poradí.

Obsah Výzvy a jej náležitosti sú v súlade s § 36 zákona č. 528/2008 Z. z..

Prípadné zmeny informácií zverejnených v otvorenej Výzve alebo v Príručke počas výberového kola sa môžu týkať len vysvetlenia informácií, zmien legislatívy EÚ a SR, resp. môžu byť vykonané z vážnych nepredvídateľných dôvodov. Zmeny budú zverejňované na internetových stránkach <http://www.land.gov.sk> alebo <http://www.apa.sk>.

**Žiadateľ k ŽoNFP predloží:**

1. **Tabuľkovú časť projektu vo formáte Excel v tlačenej a v elektronickej forme (pozri ŽoNFP, časť G).**
2. **Osvedčenie o podnikaní vrátane činnosti, ktorá je predmetom realizácie projektu, predložiť jednu z možností:**
   * výpis z obchodného registra – príslušný okresný súd v sídle krajského súdu (fotokópia);
   * osvedčenie, že žiadateľ vykonáva činnosť ako SHR – obecný, mestský úrad (originál alebo úradne overená fotokópia);
   * výpis zo živnostenského registra – príslušný obvodný úrad, odbor živnostenský a ochrany spotrebiteľa (fotokópia);
   * výpis z evidencie lesných pozemkov – obvodný lesný úrad (originál alebo úradne overená fotokópia);

dokument potvrdzujúci vzťah k lesným pozemkom (kataster nehnuteľností alebo iný právny dokument osvedčujúci vlastnícky alebo iný právny vzťah k lesným pozemkom) (originál alebo úradne overená fotokópia).

1. **Ak je vybraným poradenským subjektom orgán verejnej správy:**
   * štatút orgánu verejnej správy;
   * zoznam poradcov (príp. inštitúcií oprávnených vykonávať poradenské služby), ktorí (ktoré) participujú s orgánom verejnej správy na poradenskej službe, vrátane certifikátu (certifikátov) pôdohospodárskeho poradcu;
   * pracovná zmluva uzatvorená medzi poradcom (príp. inštitúciou oprávnenej vykonávať poradenské služby) a konečným prijímateľom finančnej pomoci (oprávneným žiadateľom);
   * potvrdenie zamestnávateľa poradcu, že vybraný poradca je zamestnancom inštitúcie oprávnenej vykonávať poradenské služby;

min. tri pozitívne referencie z poskytovania služieb v oblasti pôdohospodárskeho poradenstva.

1. **Ak je vybraným poradenským subjektom súkromná fyzická alebo právnická osoba, resp. subjekt neziskového sektora:**
   * doklad o certifikácii súkromnej fyzickej alebo právnickej osoby, resp. subjektu neziskového sektora (originál alebo úradne overená fotokópia) – certifikát pôdohospodárskeho poradcu;
   * zoznam poradcov (príp. inštitúcií oprávnených vykonávať poradenské služby), ktorí (ktoré) participujú so súkromnou fyzickou alebo právnickou osobou, resp. so subjektom neziskového sektora na poradenskej službe, vrátane certifikátu (certifikátov) pôdohospodárskeho poradcu;
   * pracovná zmluva uzatvorená medzi poradcom (príp. inštitúciou oprávnenej vykonávať poradenské služby) a konečným prijímateľom finančnej pomoci (oprávneným žiadateľom);

potvrdenie zamestnávateľa poradcu, že vybraný poradca je zamestnancom inštitúcie oprávnenej vykonávať poradenské služby.

1. **Zmluva o vedení bankového účtu žiadateľa (fotokópia) alebo potvrdenie banky o vedení bankového účtu žiadateľa vrátane uvedenia čísla bankového účtu (fotokópia).**

###### M. Ročný rozpočet

Na opatrenie 1.7 Využívanie poradenských služieb je na roky 2007 – 2013 vyčlenených 13,620 mil. EUR. Rozpočet, resp. objem finančných prostriedkov na vyššie uvedené opatrenie je v súlade s finančnými tabuľkami Programu rozvoja vidieka SR 2007 – 2013, ktoré sú v kapitole 7. Indikatívny rozpis podľa opatrení na rozvoj vidieka (v EUR, celé obdobie). Program rozvoja vidieka SR 2007 – 2013 sa nachádza na internetových stránkach <http://www.land.gov.sk> alebo <http://www.apa.sk>.

###### N. Transparentnosť a monitorovanie

Ministerstvo štvrťročne oznamuje Ministerstvu financií SR poskytnutie pomoci podľa tejto schémy, a to do 30 dní po uplynutí štvrťroku, v ktorom sa konečnému prijímateľovi (oprávnenému žiadateľov) pomoc poskytla.

Konečný prijímateľ (oprávnený žiadateľ) podľa tejto schémy štvrťročne oznamuje Ministerstvu financií SR prijatie minimálnej pomoci, a to do 30 dní po uplynutí štvrťroku, v ktorom minimálnu pomoc prijal.

Ministerstvo a konečný prijímateľ (oprávnený žiadateľ) podľa tejto schémy predkladajú oznámenia o poskytnutí minimálnej pomoci a oznámenia o prijatí minimálnej pomoci na príslušnom formulári. Vzor formulárov je uverejnený na internetovej stránke [www.finance.gov.sk](http://www.finance.gov.sk/).

PPA písomne informuje konečného prijímateľa (oprávneného žiadateľa) podľa tejto schémy, že mu poskytuje minimálnu pomoc, informuje ho o predpokladanej výške pomoci a o povahe (charaktere) tejto pomoci s výslovným uvedením nariadenia Komisie (ES) č. 1998/2006 a referenciou týkajúcou sa uverejnenia príslušného nariadenia v Úradnom vestníku Európskej únie. Uvedené sa považuje za splnené, ak je to vzájomne dohodnuté v zmluve o poskytnutí NFP (prostredníctvom zmluvy o poskytnutí NFP).

Záznamy, ktoré sa týkajú individuálnej minimálnej pomoci sa uchovajú po dobu desiatich fiškálnych rokov od dátumu jej poskytnutia. Záznamy týkajúce sa schémy pomoci de minimis sa uchovajú po dobu desiatich rokov od dátumu, kedy sa poskytla posledná individuálna pomoc v rámci tejto schémy.

Údaje o minimálnej pomoci poskytnutej jednotlivým konečným prijímateľom (oprávneným žiadateľom) uverejní ministerstvo a PPA na svojej internetovej stránke (<http://www.land.gov.sk>), Dotácie – Údaje o poskytnutej minimálnej pomoci na (<http://www.apa.sk>), Štátna pomoc.

Ministerstvo a PPA zaznamenajú a zhromaždia všetky informácie, ktoré sa týkajú uplatňovania schémy. Tieto záznamy budú obsahovať všetky informácie potrebné na preukázanie splnenia podmienok tejto schémy.

PPA predloží ministerstvu do 10. februára nasledujúceho roku po roku poskytnutia pomoci podľa tejto schémy prehľad o poskytnutej pomoci podľa tejto schémy za príslušný rok.

Ministerstvo predkladá Ministerstvu financií SR do 15. februára nasledujúceho roku po roku poskytnutia pomoci podľa tejto schémy kumulatívny prehľad o poskytnutej minimálnej pomoci za príslušný rok.

###### O. Kontrola a vnútorný audit

Na vykonávanie kontroly sa vzťahuje zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov (ďalej len „zákon o finančnej kontrole“) a zákon o štátnej pomoci.

Ministerstvo a PPA kontroluje podľa zákona o finančnej kontrole dodržiavanie podmienok, za ktorých sa nenávratný finančný príspevok poskytol, ako aj ostatné skutočnosti, ktoré by mohli mať vplyv na správnosť a účelovosť poskytnutého nenávratného finančného príspevku.

Ministerstvo financií SR je podľa § 24 zákona o štátnej pomoci oprávnené kontrolovať poskytnutie minimálnej pomoci u poskytovateľa a na ten účel je oprávnené si overiť potrebné skutočnosti aj u konečného prijímateľa (oprávneného žiadateľa) minimálnej pomoci.

Konečný prijímateľ (oprávnený žiadateľ) minimálnej pomoci umožní Ministerstvu financií SR, ministerstvu a PPA vykonanie kontrol dodržania podmienok poskytnutia minimálnej pomoci.

Subjektmi zapojenými do finančnej kontroly sú:

1. Útvary kontroly ministerstva a PPA,
2. Ministerstvo financií SR,
3. Správa finančnej kontroly,
4. Najvyšší kontrolný úrad SR (NKÚ SR).

Konečný prijímateľ (oprávnený žiadateľ) minimálnej pomoci vytvorí zamestnancom kontrolného orgánu vykonávajúcim kontrolu primerané podmienky na riadne a včasné vykonanie kontroly a poskytne im potrebnú súčinnosť a všetky vyžiadané informácie a listiny týkajúce sa najmä realizácie minimálnej pomoci.

###### P. Platnosť a účinnosť schémy

1. Schéma nadobúda platnosť a účinnosť dňom zverejnenia na internetovej stránke ministerstva (<http://www.land.gov.sk>) a PPA (<http://www.apa.sk>).
2. Zmeny v európskej legislatíve alebo v akejkoľvek s ňou súvisiacej legislatíve musia byť premietnuté do schémy v priebehu šiestich mesiacov od nadobudnutia ich účinnosti.
3. Zmeny v schéme budú vykonané formou dodatkov ku schéme, ktoré nadobúdajú platnosť dňom ich zverejnenia na internetovej stránke ministerstva.

**R. Trvanie schémy**

Platnosť schémy skončí 31. decembra 2013.

Posledný termín predloženia žiadosti o nenávratný finančný príspevok je 30. jún 2013.

**S. Prílohy**

Prílohy k schéme na opatrenie 1.7 Využívanie poradenských služieb sa nachádzajú na webovej stránke PPA: <http://www.apa.sk/index.php?navID=297>.